stanford-oval/wikipedia huggingface dataset:
עידו דוידוב

עידו דוידוב (נולד ב-23 בנובמבר 1994) הוא כדורגלן ישראלי המשחק בעמדת הקשר בהפועל ראשון לציון.
קריירה

דוידוב התחיל את הקריירה שלו בקבוצת הנוער של מכבי פתח תקווה. בינואר 2015 הושאל להפועל עפולה מהליגה הלאומית על מנת לצבור דקות משחק. בעפולה, דוידוב כבש 3 שערי ליגה ב-16 משחקים והיה שותף לעליה ההיסטורית של הקבוצה לחצי גמר גביע המדינה, בו הפסדה עפולה 0–7 להפועל באר שבע.
לקראת עונת 2015/2016 חתם דוידוב בהפועל ניר רמת השרון. דוידוב היה מהשחקנים הבולטים בקבוצה וסיים את העונה עם 12 שערי ליגה ב-34 משחקים.
בקיץ 2016 חתם דוידוב לחמש עונות בעירוני קריית שמונה מליגת העל. ב-20 באוגוסט 2016 ערך את הופעת הבכורה שלו בליגת העל בניצחון 0–1 נגד מ.ס. אשדוד. ב-10 בדצמבר 2016 הבקיע את שער הבכורה שלו בליגה בתיקו 2-2 נגד הפועל כפר סבא.
ב-1 בפברואר 2017 הושאל דוידוב למ.ס. אשדוד עד לסיום העונה. בסיום העונה, חזר דוידוב לקריית שמונה.
ב-5 בפברואר 2019 חתם דוידוב בהפועל רעננה לעונה וחצי עם אופציה לעונה נוספת.
ב-26 ביולי 2019 דוידוב חזר למכבי פתח תקווה. דוידוב היה שותף לחזרה של קבוצתו לליגת העל אחרי שנת היעדרות, אך בסוף העונה שוחרר מהמועדון.
באוגוסט 2020, דוידוב הצטרף להפועל אום אל-פחם, ובנובמבר 2020 חתם בסקציה נס ציונה. ב-30 ביוני 2021 חתם בהפועל כפר סבא.
ב-26 בינואר 2022 חתם לעונה וחצי בהפועל פתח תקווה. בסיום עונת 2022/2023 העפיל עם הקבוצה לליגת העל.
בקיץ 2024 הצטרף להפועל ראשון לציון.
הערות שוליים

↑  שלום אלבז, ‏עידו דוידוב חתם על חוזה לחמש שנים בק"ש, באתר ONE‏, 9 ביוני 2016
↑  עמית קרקו, ‏עידו דוידוב מקריית שמונה יחתום היום באשדוד, באתר ONE‏, 1 בפברואר 2017
↑  תום נחום, ‏רשמית: עידו דוידוב חתם בהפועל רעננה, באתר ONE‏, 5 בפברואר 2019
↑  מערכת ONE, ‏שב הביתה: עידו דוידוב חתם במכבי פתח תקווה, באתר ONE‏, 26 ביולי 2019
סקיט אולריץ'

| --- | --- |

אולריץ' בשנת 2018
 לידה:  20 בינואר 1970 (בן 55) לינצ'בורג, וירג'יניה, ארצות הברית ארצות הברית
 שם לידה:  בריאן ריי טראוט
 מדינה:  ארצות הברית 
 תקופת הפעילות:  מ-1989
 מקום לימודים:  אוניברסיטת ניו יורק  University of North Carolina Wilmington  Northwest Cabarrus High School 
 בן או בת זוג:  ג'ורג'ינה קייטס (1997–2005) 
 מספר צאצאים:  2 
 פרופיל ב-IMDb
 
סקיט אולריץ' (באנגלית: Skeet Ulrich; נולד בשם בריאן ריי טראוט (באנגלית: Bryan Ray Trout) ב-20 בינואר 1970) הוא שחקן אמריקאי, הידוע בשל תפקידיו בסרטים פופולריים משנות ה-90, כולל גילום דמותו של בילי לומיס בסרט "צעקה" (1996), דמותו של כריס הוקר ב"הכישוף" (1996) ודמותו של וינסנט לופיאנו ב"הכי טוב שיש" (1997). בין השנים 2017–2021, גילם אולריץ' את דמותו של פורסיית' פנדלטון "אף. פי." ג'ונס השני בדרמת הנעורים "ריברדייל מבית The CW. בשנים 2022 ו-2023, שב אולריץ' לגלם את דמותו של לומיס בסרטי ההמשך "צעקה" (2022) ו"צעקה 6" (2023).
ביוגרפיה

בריאן ריי טראוט נולד ב-20 בינואר 1970, בלינצ'בורג, וירג'יניה. אמו, קרולין איליין וקס (לבית ראד), היא בעליה של סוכנות השיווק לאירועים מיוחדים "Sports Management Group", ואביו הוא מסעדן.[דרוש מקור] לאולריץ' אח בכור, ג'ף. אביו החורג הראשון היה די. קיי. אולריץ' (אנ'), נהג נאסקאר, אותו החשיב לאביו האמיתי. בשנת 1990, נישאה אמו בשנית לאדוארד לואיס וקס. דודו מצד אמו של אולריץ' הוא נהג הנאסקאר בדימוס ריקי ראד (אנ'), וסבו מצד אמו הוא אלווין ריי ראד האב, נשיא רשת לממכר חלקי חילוף לרכבים.
אביו של אולריץ' חטף אותו ואת אחיו בהיותו בן שש, והשלושה העבירו את שלוש השנים הבאות במעבר מפלורידה לניו יורק ולאחר מכן לפנסילבניה. אולריץ' ואחיו התאחדו עם אמם בצפון קרוליינה, שם נעלם אביו מחייו.
מקור שמו, "סקיט", הוא בכינוי "סקיטר", אותו קיבל מאמו בהיותו בליטל ליג בייסבול בשל קומתו הקטנה והיותו מהיר כמו יתוש. עם זאת, סבל אולריץ' מבריאות לקויה בילדותו, לרבות התקפי דלקת ריאות רבים; ואף עבר ניתוח לב פתוח. אולריץ' סיים את לימודיו בתיכו נורת'ווסט קאבראס Northwest Cabarrus בצפון קרוליינה. לאחר שנרשם לאוניברסיטת קרוליינה הצפונית בווילמינגטון (אנ') ללימודי ביולוגיה ימית, עבר אולריץ' לאוניברסיטת ניו יורק, שם הבחין בו המחזאי דייוויד מאמט.
קריירה

לאחר שזכה לתשומת לבו של מאמט, הופיע אולריך לראשונה על מסך הקולנוע כניצב ללא קרדיט בסרטים "סוף שבוע אצל ברני" (1989) ו'"צבי הנינג'ה"(1990). הבמאית סטייסי קוקרן שמה לב להופעותיו וליהקה אותו ל-"CBS Schoolbreak Special". בסיועה, זכה אולריץ' לתפקידו הבולט הראשון על המסך בשנת 1996 כבן-זוגה של דמותה של וינונה ריידר בסרט "Boys". באותה שנה, הופיע אולריץ' בסרטו של קווין ספייסי, "Albino Alligator" ובסרט "הכישוף", לצד רובין טוני ונב קמפבל, לצדה כיכב גם בסרט הסלאשר של וס קרייבן, "צעקה"; במהלך צילומי הסרט נדקר בטעות באזור בו עבר ניתוח לב פתוח.
בשנת 1997, כיכב אולריץ' בסרט "הכי טוב שיש" (יחד עם שחקן ה-Scream עמית ג'יימי קנדי). הוא הופיע בסרטים כמו הניוטון בויז (1998) ו-Chill Factor (1999). הוא כיכב בתפקיד Juvenal, צעיר עם סטיגמטה וכוחות ריפוי בסרט "מגע" של פול שרדר (1997), והופיע ב-Ride with the Devil (1999), דרמה אמריקאית של מלחמת האזרחים בבימויו של אנג לי. בשנת 2000, הוא גילם את האקר מחשבים קווין מיטניק בסרט "Takedown".
בטלוויזיה, כיכב אולריץ' במיני-סדרה "Miracles" והופיע במיני-סדרה "Into the West" מבית "TNT". בשנת 2005, כיכב אולריץ' לצד קרי ראסל בסרט הטלוויזיה "הקסם בימים רגילים (אנ')". בשנת 2006, גילם אולריץ' את דמותו של ג'ייק גרין בדרמה הפוסט-אפוקליפטית "יריחו" מבית "CBS", שעלתה לשידור ב-20 בספטמבר 2006, והסתיימה ב-25 במרץ 2008. הסדרה בוטלה לאחר עונתה הראשונה, אך שבה לעונה שנייה מקוצרת עקב לחץ המעריצים על האולפנים..
בנוסף, דיבב אולריץ' בקומדיית המערכונים בסטופ מושן של Adult Swim, "רובוט צ'יקן"; וכיכב בתפקיד אורח בשלושה פרקים של סדרת הדרמה המשטרתית "CSI: ניו יורק" בדמותו של רוצח מורכב ומופרע. בין השנים 2017–2021, גילם אולריץ' את דמותו של פורסיית' פנדלטון ג'ונס השני, אביו של ג'אגהד ג'ונס, בדרמת הנעורים "ריברדייל" מבית "The CW", המבוססת באופן רופף על חוברות הקומיקס של "ארצ'י.
בשנת 2017, כיכב אולריץ' בסרט "I Am Elizabeth Smart", המבוסס על מקרה חטיפתה ושבייה של אליזבת סמארט בשנת 2002. בנוסף, גילם אולריץ' את דמותו של בריס בסרט האימה "Escape Room", משנת 2017.
בשנים 2022–2023, שב אולריץ' לגלם את דמותו של בילי לומיס בסרטים "צעקה" ו"צעקה 6".
במרץ 2024 עלתה לאוויר סדרת הטלוויזיה "פאריש" המבוססת על דרמה בריטית בשם "The Driver". העלילה עוסקת בפאריש שאחרי רצח בנו והתמוטטות העסק שלו, נאלץ לחזור להרגלים ישנים ונקלע לעימות מסוכן עם ארגון פשע אלים. אולריץ' שיחק בסדרה בתור מכר ותיק של פאריש בשם קולין. באוקטובר 2024, AMC ביטלה את "פאריש" לאחר עונה אחת בלבד.
במרץ 2025 לוהק לסרט Street Smart של הבמאית קתרין הארדוויק.
חיים אישיים

בשנת 1997, נישא אולריץ' לשחקנית האנגלייה ג'ורג'ינה קייטס בטקס קטן שנערך בנכס חקלאי שרכשו במחוז מדיסון, וירג'יניה. לזוג נולד תאומים, בת ובן, ילידי 2001. אולריץ' וקייטס נפרדו בשנת 2004 ובשנת 2005 נמסר על הגשת בקשה לגירושין מטעם שניהם, בשל "הבדלים בלתי-ניתנים לגישור".
בשנת 2012, נישא אולריץ' לשחקנית אמיליה ג'קסון-גריי, ממנה התגרש בשנת 2015. בשנת 2016, התארס לדוגמנית הברזילאית רוז קוסטה, אך בשנת 2017, נמסר על פרידתו ממנה.
בזמנו הפנוי, נהנה אולריץ' לעסוק בנגרות.
פילמוגרפיה > סרטים

| שנה | סרט | תפקיד | הערות |
| --- | --- | --- | --- |
| 1989 | סוף שבוע אצל ברני | ניצב | ללא קרדיט |
| 1990 | צבי הנינג'ה | גנב |  |
| 1996 | הכישוף | כריס הוקר |  |
| 1996 | Last Dance | בילי ליגט |  |
| 1996 | Boys | באד ולנטיין |  |
| 1996 | Albino Alligator | דני ברודרו |  |
| 1996 | צעקה | בילי לומיס |  |
| 1997 | Touch | צ'ארלי לוסון |  |
| 1997 | הכי טוב שיש | וינסנט לופיאנו |  |
| 1998 | נערי ניוטון (אנ') | ג'ו ניוטון |  |
| 1999 | Chill Factor | טים מייסון |  |
| 1999 | Ride with the Devil | ג'ק בול צ'ילס |  |
| 2000 | צעקה 3 | בילי לומיס | הופעת קמע (ללא קרדיט) |
| 2000 | Track Down | קווין מיטניק |  |
| 2001 | Nobody's Baby | בילי רידין |  |
| 2001 | Soul Assassin | קווין ברק |  |
| 2001 | Kevin of the North | קווין מנליי |  |
| 2009 | For Sale by Owner | ג'וניור |  |
| 2009 | Armored | דובס |  |
| 2014 | 50 to 1 | צ'יפ ווליי |  |
| 2014 | The Girl on the Roof |   | סרט קצר; במאי |

| 2017 | Austin Found | בילי פונטיין |  |
| 2018 | Escape Room | ברייס |  |
| 2022 | צעקה | בילי לומיס |  |
| 2023 | צמא דם | פטריק |  |
| 2023 | צעקה 6 | בילי לומיס |  |
| 2023 | Supercell | רוי קמרון |  |
| יפורסם בהמשך | Salvation | יפורסם בהמשך | פוסט-פרודקשן |
| יפורסם בהמשך | Street Smart | יפורסם בהמשך | פוסט-פרודקשן |
פילמוגרפיה > טלוויזיה

| שנה | סרט | תפקיד | הערות |
| --- | --- | --- | --- |
| 1994 | CBS Schoolbreak Special | ויני דיפאזיו | תפקיד אורח |
| 1998 | A Soldier's Sweetheart | מארק פוזי |  |
| 2003 | Miracles | פול קאלן | 13 פרקים |
| 2005 | הקסם בימים רגילים (אנ') | ריי סינגלטון | סרט טלוויזיה |
| 2005 | Into the West | ג'תרו וילר | מיני-סדרה |
| 2006–2008 | יריחו | ג'ק גרין | תפקיד ראשי; 29 פרקים |
| 2007–2021 | רובוט צ'יקן |   | דיבוב דמויות שונות; 10 פרקים |
| 2009 | Back | ריצ'רד מיילס | סרט טלוויזיה |
| 2009 | CSI: ניו יורק | הוליס אקהארט | תפקיד אורח |
| 2010 | Gimme Shelter | בילי ג'וסט | סרט טלוויזיה |
| 2010 | חוק וסדר: מדור מיוחד | הבלש רקס וינטר | תפקיד אורח |
| 2010–2011 | חוק וסדר: לוס אנג'לס (אנ') | הבלש רקס וינטר | 14 פרקים |
| 2013 | Anatomy of Violence | אדריאן ריינס | סרט טלוויזיה |
| 2015–2016 | בלתי נשכח (אנ') | אדי מרטין | תפקיד אורח; 2 פרקים |
| 2017 | אני אליזבת סמארט | בריאן דייוויד מיטשל | סרט טלוויזיה של Lifetime |
| 2017–2021 | ריברדייל | פורסיית' פנדלטון "אף. פי." ג'ונס השני | תפקיד משני (עונה 1) |
| 2017–2021 | ריברדייל | פורסיית' פנדלטון "אף. פי." ג'ונס השני | תפקיד ראשי (עונות 2–5) |
| 2020 | #FreeRayshawn | סגן מייק טרוט | תפקיד ראשי |
| 2024 | פאריש | קולין |  |
פרסים ומועמדויות

| שנה | פרס | קטגוריה | בשל | תוצאה |
| --- | --- | --- | --- | --- |
| 1997 | פרס פנגוריה צ'יינסו | שחקן המשנה הטוב ביותר | "צעקה" | מועמדות |
| 1997 | פרס סטורן | שחקן המשנה הטוב ביותר | "צעקה" | מועמדות |
| 2006 | פרס CAMIE |   | "הקסם בימים רגילים (אנ')" | זכייה |
| 2006 | פרס מורשת המערב | סרט טלוויזיה | Into the West | זכייה |
| 2014 | פסטיבל הסרטים העצמאיים של ויליאמסבורג | במאי פורץ הדרך הטוב ביותר | The Girl on the Roof | זכייה |
בית סטארק

סמל בית סטארק
בית סטארק (באנגלית: House Stark) הוא בית אצולה בדיוני המופיע בסדרת הספרים שיר של אש ושל קרח מאת ג'ורג' ר. ר. מרטין וסדרת הטלוויזיה משחקי הכס המבוססת על סדרת הספרים. בני משפחת סטארק הם דמויות מרכזיות בעלילה, כאשר כמה מבני המשפחה שימשו כנקודת תצפית בפרקים המיוחסים להם.
בני סטארק מאופיינים במידות טובות וקוד של כבוד. מעוז כוחם הוא טירת וינטרפל. סמלו של בית סטארק הוא זאב בלהות אפור על שדה לבן, ואלו צבעי הבית. המוטו שלהם היא "החורף קרב ובא" (באנגלית: Winter is Coming).
היסטוריה

שורשיו של בית סטארק בהיסטוריה הרחוקה של וסטרוז. הבית מזוהה עם ראשוני האדם שפלשו לווסטרוז בעידן הגיבורים ונלחמו בילדי היער, גזע גמדים דרואידיים שאכלסו את וסטרוז. עם זאת, ראשוני האדם וילדי היער נלחמו באויב משותף בדמות ההלכים הלבנים, שהגיעו לראשונה במהלך תקופה שנקראה הלילה הארוך, והביסו אותם. בסיפור הניצחון מסופר על בראנדון הבנאי, שבנה חומת קרב מכושפת שהרחיקה את האחרים משאר יבשת וסטרוז ושמרה על הממלכה. בראנדון הוא מייסד בית סטארק ומקים טירת וינטרפל.
ראשוני האדם הקימו מספר ממלכות בכל רחבי היבשת, ובני סטארק שימשו כמלכי הצפון. מלכי בית סטארק הצליחו להביס את כלל האדונים והמלכים של הצפון. יריביהם המרכזיים היו המלכים האדומים מבית בולטון, ג'ון סטארק סילק את הפיראטים מנהר הסכין הלבן, בנו ריקארד הרג את אחרון מלכי הביצות ונישא לבתו, ועל פי האגדה המלך רודריק סטארק זכה בשליטה על אי הדובים בקרב היאבקות מול אחד ממלכי אנשי הברזל ונתן אותו לבית מורמונט. מרד של בית בולטון דוכא על ידי אחד מבניו של המלך, קארלון סטארק, שזכה באדמותיהם בחלקה המזרחי של הממלכה והקים שם טירה בשם "מעוזו של קארלון". בהמשך שונה שם הטירה ל"מעוז קאר", וצאצאיו של קארלון סטארק, או הסטארקים ממעוז קאר, החלו נקראים בית קארסטארק.
בית סטארק מלך בכל שטחי הצפון מראשית ההיסטוריה ועד לפלישת אאיגון מבית טארגאריין. בעת הכיבוש של אאיגון ישב על כס המלכות בווינטרפל טורהן סטארק, שקרא לדגל את כלל צבאות הצפון ורכב בראשם דרומה כדי להתעמת עם הכובשים. עם זאת, בראותו את הכוח הצבאי שבראשות אאיגון וההרס שיצרו דרקוניו בממלכות הדרומיות החליט להיכנע וכרע ברך מול הכובש. בית סטארק נשבע אמונים לכס הברזל, ובתמורה מינה אאיגון את טורהן ובית סטארק לריבוני הצפון. טורהן נודע מאז בתור "המלך שכרע ברך".
חלקם בעלילת משחקי הכס > לפני תחילת העלילה

אחרון מלכי בית טארגאריין היה אאיריז טארגאריין, שמלך בזמן שבווינטרפל שלט לורד ריקארד סטארק. לריקארד היו ארבעה ילדים: בראנדון, אדארד ("נד"), ליאנה ובנג'ן. בראנדון היה מאורס לקייטלין מבית טאלי ונד נשלח בילדותו להתחנך תחת הלורד ג'ון ארין בקן הנשרים, שם התיידד עם רוברט באראתיאון שהתאהב בליאנה והתארס לה. הנסיך ראיגאר טארגאריין, יורש העצר, היה אף הוא מאוהב בליאנה וחטף אותה במטרה להינשא לה. כתגובה לחטיפה יצא בראנדון למעלה מלך לדרוש מהמלך את שחרור אחותו, אך המלך אאיריז סירב לבקשתו ושם אותו במעצר. לורד ריקארד הגיע אחריו לבירה ודרש את שחרור בנו באמצעות משפט בקרב, אך אאיריז דרש שהאש תייצג אותו בקרב ושרף את ריקארד בעודו חי. לאחר מכן נחנק ברנאנדון למוות במכשיר עינויים. אאיריז דרש מג'ון ארין להסגיר את שני חניכיו, רוברט באראתיאון ואדארד סטארק, שהפך ליורשו של ריקארד, אך ארין סירב והניף את נס המרד.
אדארד נישא לארוסת אחיו המת, קייטלין טאלי, ובכך צירף את בית טאלי מארצות הנהר לברית בין בתי ארין, סטארק ובאראתיאון, שמרדו בבית טארגאריין. המרד של רוברט הוביל לנפילת שושלת טארגאריין ולהמלכתו של רוברט באראתיאון כמלך על שבע הממלכות, אך גם למותה של ליאנה סטארק. במהלך מלחמה זו נולדו רוב סטארק, בנו הבכור של אדארד, וג'ון שלג, שנחשב לממזרו של נד מאימא לא ידועה.
חלקם בעלילת משחקי הכס > בתקופת מלכותו של רוברט באראתיאון

כחמש שנים לאחר שרוברט באראתיאון תפס את השלטון מרד בית גרייג'וי מאיי הברזל במלוכה, ולורד באלון המליך את עצמו למלך הברזל. רוברט גייס את בתי האצולה ודיכא את המרד בקלות, ונד לקח אליו את תיאון גרייג'וי, יורשו של באלון והיחיד מבניו ששרד את המרד, כבן חסות וערובה לשמירה על השלום.
שושלת בית סטארק > אדארד "נד" סטארק

דמות שמהווה נקודת תצפית בסיפור. לורד וינטרפל וריבון הצפון, בן לשושלת סטארק העתיקה. הוא וחברו הטוב רוברט באראתיאון, המלך בעת תחילת הסיפור, היו חניכים של ג'ון ארין, לורד קן הנשרים, שגידל אותם והיה להם כאב. יחד מרדו השלושה במלך אאיריז לבית טארגאריין, ואדארד היה הראשון שהגיע לתפוס פיקוד לאחר שג'יימי לאניסטר, אביר משמר המלך, רצח את אאיריז. אירוע זה, עליו מסופר רבות, קרה 15 שנים לפני העלילה המתוארת ב"משחקי הכס", ולאחריו ויתר נד על המלוכה לטובת רוברט.
לנד ולאשתו, קייטלין לבית טאלי, שלושה בנים (רוב, בראן וריקון) ושתי בנות (סאנסה ואריה). בנוסף הוא מתעקש לגדל את בנו הממזר ג'ון שלג בטירתו, יחד עם ילדיו האחרים ובתנאים שווים, למורת רוחה של קייטלין. בספר הראשון בסדרה, משחקי הכס, הוא נענה בעל כורחו לבקשתו של רוברט למנות אותו כימין המלך, וביחד עם אריה וסאנסה עובר להתגורר במעלה מלך, שם הוא עסוק בפיענוח תעלומת מותו של ג'ון ארין, קודמו בתפקיד. פתרון התעלומה, שהיה כרוך בגילוי שכל ילדיה של המלכה סרסיי לאניסטר הם פרי גילוי עריות בינה לבין אחיה, מביא עליו לבסוף את מותו. כאשר נד טוען בפומבי שג'ופרי ושאר ילדיה של סרסיי הם ממזרים מג'יימי, ג'ופרי מאשים אותו בבגידה ואוסר אותו. סאנסה, בתו של נד, והמלכה סרסיי מפצירים בפניו לחוס על חייו, והוא נענה לבקשתן של בתנאי שנד יתוודה ויחזור בו, אך למרות הבטחתו הוא מצווה לערוף את ראשו.
שושלת בית סטארק > קייטלין סטארק

| --- | --- |
 יוצרים:  ג'ורג' ר. ר. מרטין 
 גילום הדמות:  מישל פיירלי 
 מידע
 מקום לידה:  נהרן 
 אזרחות:  שבע הממלכות 
 מקום פטירה:  התאומים 
 דמויות קשורות
 משפחה:  בית טאלי
 חברים:  פיטר בייליש, בריאן מטארת'
 אויבים:  טיריון לאניסטר, סרסיי לאניסטר, בית לאניסטר, בית פריי, בית בולטון
 
קייטלין סטארק (לבית טאלי) היא דמות נוספת שמהווה נקודת תצפית בסיפור. קייטלין היא בתו הבכורה של לורד הוסטר טאלי מנהרן שבדרום, ורעייתו של אדארד סטארק.
כשאדארד עזב את וינטרפל על מנת להפוך לימין המלך נשארה קייטלין בווינטרפל עם בניה רוב, ריקון ובראן, שהפך נכה, אך לאחר ניסיון התנקשות בבראן היא מגיעה למעלה מלך כדי להזהיר את בעלה ולגלות את זהותו של בעל הפגיון שכוון אל בנה. "אצבעון" (פיטר בייליש), חבר ילדות מעברה בנהרן, מספר לה שהפגיון היה שלו אך הוא הפסיד אותו לטיריון לאניסטר בהתערבות בטורניר, והיא אוסרת את טיריון. ביודעה שאנשי בית לאניסטר ירדפו אחריה לכיוון צפון, היא לוקחת את טיריון מזרחה לקן הנשרים, שם הוא דורש משפט בדו-קרב ומנצח בסיוע שכיר חרב בשם ברון הנלחם עבורו, וכך משתחרר.

בדרכה צפונה אל ווינטרפל, פוגשת קייטלין את בנה רוב, היוצא למלחמה נגד בני לאניסטר לאחר מאסרו של אדארד בידי סרסיי, ומחליטה להישאר עמו. בדרכם דרומה, היא כורתת ברית עם בית פריי באמצעות הבטחה כי רוב ינשא לבתו של לורד פריי.
קייטלין מנסה לכרות ברית דומה עם רנלי באראתיאון, אך הוא נרצח מול עיניה על ידי צל שזומן על ידי מליסנדרה, יועצת דתית לאחיו של רנלי ואויבו, סטאניס. קייטלין נמלטת מהאזור עם בריאן מטארת', שומרת ראשו של רנלי שהייתה עדה אף היא למותו, אשר לאחר מכן הופכת לשומרת האישית של קייטלין.

מאוחר יותר קייטלין משחררת את ג'יימי לאניסטר, תמורת הבטחה להחזיר לה את בנותיה, סאנסה ואריה.
היא נרצחת על ידי בני פריי ב"חתונה האדומה".
בסדרת הספרים (אך לא בסדרת הטלוויזיה), גופתה של קייטלין מוקמת לתחייה על ידי לורד הברק (בריק דונדריון). היא הולכת בגרון חתוך, גלימה אפורה וברדס אפור, ומנהיגה כנופיה גדולה של פורקי עול, שנשבעים לקדש מלחמה על בני פריי, בולטון ולאניסטר, ותולים את נבלותיהם על עצים. לאחר שקמה לתחיה, היא נקראת "ליידי לב-אבן".
על פי הטענה הרווחת, דמותה של קייטלין מבוססת על דמותה ההיסטורית של ססילי נוויל, רעייתו של ריצ'רד פלנטג'נט, דוכס יורק (אדארד) ואימו של אדוארד הרביעי, מלך אנגליה (רוב).
שושלת בית סטארק > רוב סטארק

בנם הבכור של אדארד וקייטלין סטארק ויורש וינטרפל אינו משמש בתור נקודת מבט בסיפור, וניתן לשמוע עליו רק דרך דמויות אחרות. כאשר אביו נשלח למעלה מלך, נשאר רוב בצפון כלורד וינטרפל. כשאביו מת, אנשיו של רוב מכתירים אותו ל"מלך בצפון" בעודו רק בן 16. רוב נלחם לצד זאב הבלהות שלו, סער, ומנצח בכל קרבותיו. בזמן שרוב נמצא במלחמה, אביו מת, אימו נמצאת בנהרן ואחיותיו - במעלה מלך. תיאון גרייג'וי, בן חסותו של אביו וחבר ילדותו הקרוב של רוב, נשלח על ידו לגייס את תמיכת בית גרייג'וי וצי הברזל אך תיאון בוגד בו וכובש את וינטרפל. רוב מתחייב לשאת את אחת מנכדותיו או בנותיו הרבות של וולדר פריי בתמורה לזכות המעבר ב"תאומים" ולתמיכת בית פריי, אך לא עומד בהבטחתו ונושא את אהובתו טאליסה, ומכאן ואילך מצבו הולך ומתערער. נוצר שיתוף פעולה בין בית בולטון, בית לאניסטר ובית פריי שהוביל ל"חתונה האדומה" בה נרצחים רוב ואשתו טאליסה שהייתה בהריון עם בנם ואימו קיייטלין. בשונה מסדרת הטלוויזיה, בסדרת הספרים רוב מתחתן עם ג'יין ווסטרלינג, והיא לא מגיעה לחתונה האדומה ונשארת בחיים בנהרן.
שושלת בית סטארק > סאנסה סטארק

סאנסה סטארק, בתם הבכורה של קייטלין ואדארד, אהבה תמיד את חיי האצולה ומנעמי החצר. היא חלמה שתהיה נסיכה ותינשא לאביר מפואר, ואהבה שירה, נימוסים ולורדים חשובים. היא הייתה תמימה וצעירה. כאשר אביה נסע למעלה מלך היא התלוותה אליו כשכולה מלאה בחלומות מתוקים. בדרך למעלה מלך אדארד נאלץ להרוג את זאבת הבלהות שלה, ליידי, לאחר שניימריה, הזאבה של אריה, תקפה את הנסיף ג'ופרי וברחה.
היא נועדה להינשא לנסיך ג'ופרי באראתיאון, יורש העצר, כאשר תגיע לפרקה, אך כאשר ג'ופרי מחליט להוציא להורג את אביה, הופכת סאנסה מילדה תמימה וקטנה לעצובה, בוגרת וחסרת חיים. סרסיי, המלכה האם, מחליטה להשאיר אותה במעלה מלך בתור בת ערובה. במשך כל הזמן שבו בית סטארק עובר תהפוכות קשות, נשארת סאנסה שבויה בתוך חייה האומללים במעלה מלך.
האירוסין בינה לבין המלך ג'ופרי מתבטלים ובמקומם מחתנים את סאנסה עם טיריון לאניסטר, דודו של ג'ופרי, שהיה גמד הקרוי בלעג "השימדון" (imp). טיריון מחליט לרחם על סאנסה ולא לממש את נישואיהם.
כשג'ופרי מת מהרעלה במהלך חתונתו, סאנסה וטיריון מואשמים ברצח המלך. פיטר בייליש, שהיה חבר ילדות של קייטלין, מבריח את סאנסה לקן הנשרים, ביתה של דודתה ליסה. ליסה נישאת לפיטר בייליש, אשר רוצח אותה בדחיפה מדלת הירח לאחר שהיא מאיימת על סאנסה שתהרוג אותה. סאנסה קרויה בפי כולם "אלאין", ומוצגת כבתו הטבעית (ממזרה) של לורד בייליש, שמייעד אותה להינשא להארולד (הארי היורש) הרדינג, קרוב משפחתו של רוברט (רובין בסדרה) ארין, לורד קן הנשרים. בייליש מתכנן לגלות את זהותה לאחר החתונה, ולגייס את כל אנשי הבקעה לכבוש מחדש את וינטרפל עבורה.
בסדרת הטלוויזיה, פיטר בייליש מחתן אותה לבסוף עם רמזי בולטון, היורש הסדיסטי של בית בולטון. רמזי אונס אותה ביום חתונתם ומכריח את תיאון "סרחן" גרייג'וי לצפות באונס. לאחר שג'ון שלג פורש ממשמר הלילה, סאנסה נמלטת מרמזי ומצטרפת אליו, ויחד הם שולטים בבית סטארק ומאחדים תחתיהם את כל בתי הצפון. בפקודתה, אחותה אריה מוציאה להורג את פיטר בייליש באשמת רצח ליסה ארין ובגידה באדארד סטארק. אחרי שג'ון שלג כובש את צור מגור, מבצרם של בית בולטון, סאנסה משסה ברמזי את כלביו הרצחניים אשר הורגים אותו.
אחרי שג'ון נפגש עם דאינריז טארגריין ומתאהב בה, סאנסה חושדת בתחילה בדאינריז, אך בסוף הן משלימות בשל אהבתן לג'ון שלג. אחרי הקרב הגדול מול ההלכים הלבנים והקרב על מעלה מלך, סאנסה מחליטה להקים ממלכה נפרדת בצפון לאחר שהמועצה העליונה בווסטרוז בוחרת באחיה בראן כמלך ווסטרוז. בראן אינו מתנגד וכך מתסתיים סיפורה.
שושלת בית סטארק > אריה סטארק

בתם הצעירה של אדארד וקייטלין סטארק, בת 9 בתחילת סדרת הספרים. אריה היא ילדה שובבה, בעלת מראה נערי וכלל לא מתנהגת כמו ליידי. היא אוהבת קרבות וחולמת להיות לוחמת חזקה. אריה נסעה יחד עם אביה ואחותה למעלה מלך. בדרך למעלה מלך אריה נאלצת להבריח את זאבת הבלהות שלה, ניימריה, כדי שלא יהרגו אותה, לאחר שניימריה תקפה את הנסיך ג'ופרי.
כאשר אביה נרצח היא בורחת מהארמון אל רחובות מעלה מלך. אח שחור בשם יורן נשבע שייקח אותה יחד עם עוד חבורה של אנשים לחומה כדי שיגנו עליה. אך הדרך לא פשוטה והחבורה נלקחת לעבוד בטירת הארנהל הידועה לשמצה, בה שולטים תחילה סר גרגור קלגאן ואנשיו האכזריים, ומאוחר יותר בידי רוז בולטון שאריה הופכת למשרתתו האישית. אריה מצליחה לברוח משם יחד עם שניים מחבריה במטרה להגיע לנהרן, אל אמה. בדרך הם פוגשים את "האחווה ללא דגלים" שנשבעת שתיקח את אריה חזרה לאמה. התוכנית משתבשת כשלוחמו ומגינו של המלך ג'ופרי, סנדור קלגאן שמכונה "כלב השמירה", חוטף אותה במטרה להביא אותה בעצמו לאמה ולקבל עליה את הכופר. אריה נשארת איתו בלית ברירה זמן רב ולומדת ממנו הלכות לחימה, עד שהוא נפצע קשה והיא משאירה אותו למות מפצעיו. אז מפליגה אריה לעיר החופשית בראאבוס, שם היא נהיית מתלמדת כמתנקשת בבית השחור והלבן, מקדשו של האל חסר הפנים.
בסדרת הטלוויזיה, חוזרת אריה לאחר מכן אל וסטרוז, ומביאה למותם של בני פריי באמצעות הרעלה, כנקמה על רצח אחיה רוב. לאחר מכן, היא הורגת את פיטר בייליש שניסה לסכסך בינה לבין סאנסה, ומשתתפת בקרב נגד ההלכים הלבנים, אותו היא מכריעה על ידי הריגת מנהיגם.
שושלת בית סטארק > בראנדון "בראן" סטארק

בנם של קייטלין ואדארד סטארק הוא ילד בן 7 בתחילת סדרת הספרים. שמו המלא הוא בראנדון וזאב הבלהות שלו נקרא "קיץ".
מגיל קטן מאוד בראן אהב לטפס על חומות ווינטרפל. כשהמלך רוברט בא לבקר בווינטרפל, בראן רואה בטעות את סרסיי המלכה בוגדת בבעלה רוברט יחד עם אחיה ג'יימי לאניסטר דרך החלון, כאשר הוא מטפס על חומות ווינטרפל. ג'יימי פוחד שבראן ילשין על מעשיהם ולכן דוחף אותו מהחלון. בראן לא מת אולם הופך משותק ברגליו.
כשרוב יוצא למלחמה, נשאר בראן כלורד של ווינטרפל.
כאשר תיאון גרייג'וי כובש את ווינטרפל בורח בראן מהטירה יחד עם אחיו ריקון, עם אשת הפרא אושה, נער החווה גדול הממדים ורפה השכל הודור, ושני חבריו מירה וג'וג'ון ריד.
השישה מתחבאים זמן רב במערות הקבורה של ווינטרפל עד שהסכנה חולפת. כאשר הם יוצאים החוצה, אושה וריקון מתפצלים משאר החבורה.
בראן חולם חלומות זאבים, חלומות שבהם הוא פושט את עורו שלו ולובש את עורו של זאב הבלהות שלו, קיץ. עם הזמן בראן הופך להיות מומחה בעניין, ומגלה שהוא מסוגל ללבוש עורו של כל אדם ולאו דווקא של זאב בלהות.
בראן, מירה, ג'וג'ון והודור יוצאים למסע אל מצפון לחומה, בחיפוש אחר העורב בעל שלוש העיניים, הם מוצאים אותו, והוא מלמד את בראן את יכולות הראייה הירוקה והחלפת העור. בעזרת יכולות אלה, מגלה בראן את מוצאו האמיתי של ג'ון שלג.
בסדרת הטלוויזיה בראן חוזר אל וסטרוז ומסייע בהתמודדות מול ההלכים הלבנים, ובסיום הסדרה מוכתר לשליט שבע הממלכות.
שושלת בית סטארק > ריקון סטארק

בנם הצעיר של אדארד וקייטלין סטארק. ריקון הוא ילד קטן שאינו משמש בתור נקודת תצפית בסיפור ולכן המידע עליו אינו רב. לזאב הבלהות שלו קוראים שאגידוג (או שעירון) וכמו ריקון הוא פרוע ושובב. כאשר אדארד נוסע למעלה מלך לשמש כימין המלך, ריקון נישאר בווינטרפל יחד עם אימו קייטלין עקב גילו הצעיר. אחרי שרוב יוצא דרומה בראש צבא הצפון נשאר ריקון יחד עם אחיו בראן. אחרי כיבוש וינטרפל בידי בני גרייג'וי, ריקון ואושה אשת הפרא מתפצלים מחבורתם של בראן, בני ריד והודור, ולא ידוע מה עלה בגורלם אחר כך, פרט לכך שהם הלכו לסקאגוס, אי המיושב בידי קניבלים. בסדרת הטלוויזיה נהרג ריקון בידי רמזי בולטון בקרב על ווינטרפל.